Virallinen lehti nro C 118 , 29/04/1999 s. 0084



KIRJALLINEN KYSYMYS E-2474/98 esittäjä(t): Claudia Roth (V) neuvostolle (1. syyskuuta 1998) Aihe: Laittomille maahanmuuttajille tarkoitetut leirit Turkissa Vahvistaako neuvosto 21. huhtikuuta 1998 päivätyn asiakirjan 6938/1/98 REV 1 LIMITE ASIM 78 "Influx of migrants from Iraq and the neighbouring region: report of the meetings held in Istanbul and Ankara on 9 and 10 March 1998" sisällön? Tämä asiakirja viittaa suunnitelmiin perustaa "vastaanottokeskuksia" laittomille maahanmuuttajille ja Turkin viranomaisten haluttomuuteen ottaa YK:n pakolaisavun päävaltuutettua mukaan hankkeeseen. Voiko neuvosto kertoa tarkemmin, miten tämä hanke on edistynyt? Voiko neuvosto tarkentaa, millaisia henkilöitä näille leireille voidaan sijoittaa ja kuinka paljon ihmisiä leireillä voi olla? Voiko neuvosto määritellä tarkasti käsitteen "laiton maahanmuuttaja"? Eikö hankkeen tarkoituksena ole estää halukkaita käyttämästä oikeuttaan hakea turvapaikkaa Euroopan unionista? Mikä on loppujen lopuksi pakolaisavun päävaltuutetun ja kansalaisjärjestöjen toimivalta tässä asiassa? Eikö neuvosto näe ristiriitaa siinä, että se kieltäytyy neuvottelemasta jäsenyyssopimuksesta Turkin kanssa vedoten maan puutteellisiin ihmisoikeuksiin mutta neuvottelee tällaisista hankkeista ilman takeita siitä, että Geneven yleissopimusta ja kansainvälisiä ihmisoikeussopimuksia noudatetaan? Voiko neuvosto ilmoittaa, mistä budjettikohdasta tai -kohdista tällaisia hankkeita rahoitettaisiin? Eikö tämä hanke ole neuvoston mielestä vakavassa ristiriidassa Geneven yleissopimuksen hengen ja kirjaimen kanssa? Eikö neuvosto ole sitä mieltä, että tästä hankkeesta tulisi luopua välittömästi ja lopullisesti? Vastaus (30. marraskuuta 1998) Neuvosto vahvistaa, että arvoisan parlamentin jäsenen mainitsemassa asiakirjassa esitetyt tiedot yhteydenpidosta Turkin viranomaisiin Irakista ja sen lähialueilta tulevien maahanmuuttajien suurta määrää koskevan EU:n toimintasuunnitelman puitteissa pitävät paikkansa. Neuvosto sai tällaisen yhteydenpidon kautta tietää, että Turkin nykyiset vastaanottokeskukset, jotka on tarkoitettu laittomien maahanmuuttajien suojapaikaksi ennen karkottamista, eivät ole riittäviä suhteessa Turkkiin saapuvien laittomien maahanmuuttajien kasvavaan määrään. Neuvoston käsityksen mukaan Turkin viranomaiset suunnittelevat tämän vuoksi perustavansa omalla kustannuksellaan uusia vastaanottokeskuksia nykyisen infrastruktuurin kapasiteetin lisäämiseksi, vaikka ne olisivatkin halukkaita vastaanottamaan EU:n rahoitusapua. Neuvoston toimivaltaiset elimet sopivat tarkastelevansa yhdessä UNHCR:n kanssa, voisiko palauttamista odottavien laittomien maahanmuuttajien säilöönotto-olojen parantamiseen Turkille annettava apu olla humanitaariselta kannalta hyödyllistä. Neuvosto oli sitä mieltä, että tällainen avunanto voitaisiin toteuttaa yhteistyössä UNHCR:n kanssa, jolloin voitaisiin jonkin verran vaikuttaa siihen, miten Turkki käsittelee jatkossa pakolaisia. Turkin viranomaiset katsoivat kuitenkin, että tällaisen toiminnan ainoana tarkoituksena olisi oltava laittomien maahanmuuttajien vastaanotto-olosuhteiden parantaminen. Turkin viranomaiset pitäytyivät tällä kannalla koko yhteydenpidon ajan. Neuvosto (oikeus- ja sisäasiat) pani 19. maaliskuuta ja 28. toukokuuta 1998 pidetyissä istunnoissaan merkille Turkin kanssa parhaillaan tehtävän yhteistyön, jonka tarkoituksena on parantaa laittomien maahanmuuttajien oloja säilöönoton aikana ennen karkottamista. K.4-komitean ja Turkin valtuuskunnan välillä järjestettiin 25. kesäkuuta 1998 kokous, jonka aikana käsiteltiin kysymystä yhteistyöstä Irakista ja sen lähialueilta tulevien maahanmuuttajien suurta määrää koskevan toimintasuunnitelman täytäntöönpanossa. Lisäksi päätettiin, että puheenjohtajavaltion johtama valtuuskunta matkustaa marraskuussa Turkkiin jatkamaan vuoropuhelua asiasta. Laittomien maahanmuuttajien säilöönotto-olojen parantamista koskeva hanke ei ole vielä valmis, eikä siitä eikä varsinkaan mahdollisesta EU:n talousarviosta tapahtuvasta rahoituksesta ole tällä hetkellä saatavilla enempää tietoa. Neuvosto korostaa kuitenkin sitä, että hankkeen tarkoituksena ei missään nimessä ole estää mahdollisia turvapaikanhakijoita jättämästä hakemuksia EU:lle. Neuvosto painottaa pitävänsä ihmisoikeuksien ja perusvapauksien kunnioittamista erittäin tärkeänä. EU:n ja Turkin välisessä vuoropuhelussa ja yhteistyössä ihmisoikeuksien edistäminen on perustavoite. Lisäksi neuvosto on tietoinen siitä, että hyvin monet Irakista ja sen lähialueilta saapuvista maahanmuuttajista tunnustetaan asianmukaisesti pakolaisiksi pakolaisten oikeusasemaa koskevan vuoden 1951 Yhdistyneiden Kansakuntien yleissopimuksen nojalla tai heille annetaan jäsenvaltioissa toisenlainen oikeusasema humanitaarisista syistä, ja ymmärtää täysin, miten tärkeää on varmistaa, että humanitaarisille näkökohdille annetaan niille kuuluva painoarvo ja että jäsenvaltiot edelleen noudattavat niille kansainvälisessä oikeudessa asetettuja velvoitteita antaa suojelua. Tämän tunnustaminen on olennainen osa toimintasuunnitelmaa sekä keskeinen suhtautumistapa tämän toimintasuunnitelman nojalla Turkin kanssa käytävässä yhteydenpidossa.